FI Euroopan unionin virallinen lehti CE 84/274

(2004/C 84 E/0321)

KIRJALLINEN KYSYMYS E-3961/03

esittäjä(t): José Ribeiro e Castro (UEN) komissiolle

(5. tammikuuta 2004)

Aihe: Jules Muis ja komission toiminta

Komission sisäisen tarkastusyksikön pääjohtaja Jules Muis totesi äskettäin, että Euroopan unionissa vallitseva byrokraattinen kulttuuri on tarpeen saada muutettua.

BBC:lle antamissaan lausunnoissa hän totesi, että komission virkamiehiä arvioidaan sen mukaan, miten he pystyvät olemaan aiheuttamatta ongelmia ja mukautumaan vallitseviin oloihin. Hän myönsi, että kyseisessä toimielimessä vallitsee salailun ja vaikenemisen kulttuuri.

Saman lähteen mukaan Jules Muis totesi, että muutosta edistävänä tekijänä toimiminen jää rikkomuksista ilmoittavien henkilöiden (whistleblowers) tehtäväksi, koska ihmisillä on vaikeuksia puhua toisilleen totta.

Vaikka komissaari Kinnockin ponnistelut yrittää ratkaista kyseinen toimintakulttuuriin liittyvä ongelma onkin tunnustettava, komission sisäisen tarkastuksen vastuuhenkilö toteaa, että johdon on välttämättä toimittava paremmin ja tehokkaammin kuin se on viime vuosina toiminut.

Kysyn komissiolta seuraavaa:

— Miten komissio kommentoi komission sisäisen tarkastusyksikön pääjohtajan lausuntoja?

— Miten esille tuodut seikat ovat voineet komission käsityksen mukaan vaikuttaa sen toimintaan?

— Mihin toimenpiteisiin komissio on ryhtynyt tai aikoo ryhtyä edistääkseen avoimuutta ja lopettaakseen väitteiden mukaisen salailun ja vaikenemisen kulttuurin?

— Millaisiksi komissio arvioi jo toteutettujen toimenpiteiden tulokset?

— Mitkä ovat komission mielestä tehokkaimmat ja asianmukaisimmat tavat, joilla komission virkamiesten keskuuteen saadaan juurrutettua kunnioitus ja luottamus lausuntojen mukaan tarpeellista johtajuutta kohtaan?

Neil Kinnockin komission puolesta antama vastaus

(19. maaliskuuta 2004)

EU:n toimielinten virkamiehet voivat antaa lausuntoja henkilöstösäännöissä määritellyllä tavalla, ja sisäisellä tarkastusyksiköllä, jota viranomaisena kyseiset säännöt sitovat, on tarkastustoiminnan edellyttämä riippumattomuus.

Kysymyksen esittäjälle ilmoitetaan, että komissio on selvästi ja erittäin tarkoituksellisesti organisaatio, jonka tavoitteena on muuttua laajasti ja radikaalisti nykyaikaisemmaksi. Uudistamisstrategiaa koskevassa valkoisessa kirjassa (1), joka esitettiin maaliskuussa 2000, sovittuja välttämättömiä laajoja muutoksia varten olevat välineet on luotu ja ne ovat toimintavalmiina. Ohjelma sen saavuttamiseksi on toteutettu suunnittelusta täytäntöönpanoon saakka nopeammin ja suhteessa alhaisemmilla kustannuksilla kuin vastaavissa organisaatioissa siitä huolimatta, että se edellytti huomattavia lakimuutoksia ja yksityiskohtaisia muutoksia organisaatiossa ja henkilöstössä. Yhä edelleen jatkuvat huomattavat taloudelliset säästöt ovat sen yksi seuraus. Tällaiset edut osoittavat sitä tasoa, jolla työntekijät ja hallinto sekä ne, joilla oli päävastuu muutosten suunnittelusta, täytäntöönpanosta ja niiden jatkuvuuden varmistamisesta, yleisesti toteuttivat uudistuksen. Teot ovat objektiivisesti arvioiden arvovaltaisempia kuin sanat, kuten monessa muussakin asiassa.

Kuten komissio on tehnyt selväksi uudistuksen alusta alkaen, organisaation järjestelmät ja rakenteet (ja näin ollen hallintokuviot ja suhteet), joita on käytetty yleensä vuosien ajan, muodostavat sen kulttuurin. On järkevää ymmärtää, että samalla kun vanhentuneita ja riittämättömiä käytäntöjä kehittyy organisaatiossa ajan mittaan ja useista erilaisista sekä kasautuneista syistä, uudenaikaiset ja parannetut järjestelmät, rakenteet, hallinto ja suhteet otetaan myös käyttöön vähitellen ja käytäntöjä mukauttaen eikä saman tien.

Komissio on tietoinen siitä, että organisaatiouudistuksia pitää ohjata ja suunnitella, ja siksi komission uudistuksilla on sen lisäksi, että niillä on tarjottu parannuksille pohja, järjestelmällisesti käytetty keinoja niiden toteuttamiseksi. Näihin keinoihin kuuluu esimerkiksi kansainvälisesti tunnettujen sisäisen valvonnan standardien käyttöönotto, henkilöstön koulutukseen osallistumisen kolminkertaistaminen, kattava sisäinen tarkastus, pakollinen tehtävien vaihto viiden vuoden välein kaikille johtavassa asemassa oleville ja sille henkilöstölle, jonka tehtäviin kuuluu rahan ja sopimusten hallinta, vuotuinen henkilökunnan yksilöllinen arviointi ja ylennysehdot, jotka ovat tiukasti sidoksissa saavutettuun tulokseen, yksilöllisten vastuiden määrittely, strateginen suunnittelu ja ohjelmointi tehtävien ja henkilöstön määrän paremman tasapainon saavuttamiseksi ja paljon muuta, josta osittain kerrotaan alla. Tällaisilla järjestelmällisillä uudistuksilla on huomattavampi vaikutus toimintatapojen muuttamisen tekijänä kuin kehotuksilla olisi ollut.

On ilmeistä, että uudistusprosessi on edistänyt jatkuvaa järjestelmällistä itsearviointia ja selvitystä, kuten oli tarkoituskin. Tämän seurauksena jo olevat ongelmat käyvät ilmi, ja niitä ratkaistaan järjestelmällisesti ja avoimesti. Komissio panee tyytyväisenä merkille, että riippumattomat tutkimukset osoittavat kehityksen edenneen pidemmälle kuin uudistusstrategiaa koskevassa valkoisessa kirjassa ennakoitiin.

Uudistuksen nimenomaisen tarkoituksen, avoimuuden lisäämisen keskipisteenä ovat maaliskuussa 2000 annetussa uudistusstrategiaa koskevassa valkoisessa kirjassa luodut pääjohtajien vuosittaiset toimintakertomukset, jotka otettiin käyttöön kaikkialla komissiossa vuodesta 2001 lähtien osana toiminto-johtamista. Jokaisen pääjohtajan tulee antaa laaja selostus pääosastonsa toiminnasta ja liittää siihen todistus sen vakuudeksi, että voimavarat käytettiin niihin tarkoituksiin, joihin ne pitikin käyttää. Sen lisäksi hänen tulee selostaa vaikeuksista, kiinnittää huomiota havaittuihin heikkouksiin johdossa tai muualla, ja ehdottaa erityisiä toimia niiden parantamiseksi. Komissio antaa joka vuosi yhteisen yhteenvetoraportin vuosittaisista toimintakertomuksista. Se ja kaikki muut kertomukset lähetetään Euroopan parlamentille ja tilintarkastustuomioistuimelle. Esimerkiksi tilintarkastustuomioistuimen presidentti on kuvannut järjestelmää, joka on nyt kokemuksen myötä vielä jalostuneempi, ”todellisena johtamisen vallankumouksena”, joka on ”odottamattoman avoin”. Tutkimus ja toiminta, joita pidetään vuosittaisen toimintakertomuksen suorana seurauksena, selvästi edellyttävät suoraa vuorovaikutusta ja tehokasta seurantaa, ja johtavat niihin. Tällaiset tosiseikat ovat kysymyksessä väitetyn salailun vastaisia.

Samalla laajan uudistusstrategian tuloksena jokaisen pääosaston sisäisellä tarkastusosastolla ja sisäisellä tarkastuskapasiteetilla on ollut ja on edelleenkin myönteisiä vaikutuksia lukuisilla sisäiseen tarkastukseen liittyvillä alueilla. Tätä tukee tarkastuksen kohteena olleiden korkea hyväksymisaste tarkastusten perusteella annetuille suosituksille, joka osoittaa halukkuutta vastata tosiasioihin perustuvaan tutkimukseen ja olennaisiin suosituksiin vilpittömästi ja tehokkaasti. ”Vaikenemalla” ei olisi voitu varmistaa tällaisia tuloksia.

Komissio on myös sisällyttänyt uusiin henkilöstösääntöihin selkeytetyt ja ajan tasalla olevat ilmiantoja koskevat järjestelyt, joiden tarkoituksena on kohentaa virkamiesten kykyä täyttää heidän henkilöstösääntöjen mukainen velvollisuutensa ilmoittaa epäillystä väärinkäytöksestä johdolle tai OLAF:lle. Esimerkiksi silloin, kun OLAF tai virkamiehen oma toimielin ei ole toiminut riittävän nopeasti, virkamiehet voivat osoittaa näyttönsä muiden toimielinten puheenjohtajille. Hyvässä uskossa mahdollisesta väärinkäytöksestä ilmoituksen tehneiden virkamiesten ammatin ja uran turvaamiseksi olevia järjestelyitä on myös parannettu olennaisin muutoksin komissiossa. Kyseiset säännökset, jotka ovat kaukana ”vaikenemiseen” rohkaisemisesta, helpottavat millaisen tahansa epäillyn väärinkäytöksen todisteiden ilmoittamista.

Komissio antoi 10. helmikuuta 2004 hallinnonuudistuksen edistymistä koskevan kertomuksen (2) viimeisimmän osan. Kertomuksessa osoitetaan, että hallinnonuudistusta koskevassa valkoisessa kirjassa säädetystä 98 toimesta 96 tointa on pantu täytäntöön alle neljässä vuodessa sen julkaisemisesta ja loput pannaan kokonaisuudessaan täytäntöön tänä vuonna. Kysymyksen esittäjää kehotetaan tutustumaan kyseiseen kertomukseen, jotta hän voi perehtyä kattavan uudistuksen laajuuteen ja sisältöön sekä saada yksityiskohtaisen vastauksen neljänteen kysymykseensä, jonka aiheena on ”millaisiksi komissio arvioi jo toteutettujen toimenpiteiden tulokset”.

Komissio pitää nopeasti saavutettua ja laajaa kehitystä todisteena hyvästä edistyksestä, mutta ei täydellisyydestä. Siksi se painottaa edelleen, että kuten missä tahansa perusteellisessa uudistusohjelmassa, aina on mahdollista tehdä parannuksia ja jatkuva soveltaminen on aina välttämätöntä. Nykyiset komission jäsenet jatkavat työskentelyä siltä pohjalta, ja rohkaisevat seuraavaa komissiota ymmärtämään, että liikkeen on jatkuttava, ja toimimaan sen mukaisesti. Komissio pitäytyy kuitenkin realistisena ja kehottaa olemaan uskomatta harhakuviin, joiden mukaan organisaation tavat periytyvät eteenpäin, ja turhiin toiveisiin, joiden mukaan uudistamismuutosten täysi vaikutus voisi olla kaikkialla ja välittömästi kaikkien nähtävillä. Tehokas uudistus on prosessi eikä yksi ainoa tapahtuma. Se on turhauttavaa, mutta välttämätöntä.

Tehokkain ja tärkein keino kysymyksessä viitatun kunnioituksen ja luottamuksen juurruttamiseksi on, että komissiolla on jatkossakin tahtoa painottaa oikealla tavalla ja johdonmukaisesti johdon taitoja ja laatua. Lisäksi sen on tehtävä muutoksia ja säätöjä siellä, missä niitä tarvitaan ja missä se on mahdollista, jotta tulevaisuudessa ei jäädä kehityksestä jälkeen tai omaksuta tapoja, jotka estäisivät toimielimen toiminnan monikansallisena viranomaisena, jonka vastuut ovat ainutlaatuisia. Tällaisen kehityksen jatkamiseksi komissio aikoo tulevaisuudessakin ottaa tutkittavakseen henkilökunnan, sisäisen valvonnan järjestelmistä vastaavien, sisäisten ja ulkoisten tarkastajien ja Euroopan parlamentin vastuuvapaudesta päättämistä koskevan menettelyn yhteydessä tekemiä huomioita käytännöstä, tulevista yksilöidyistä työtehtävistä ja suosituksista.

(1) KOM(2000) 200 lopullinen.

(2) KOM(2001) 115 lopullinen.